Autor Bianca Tănase 29378 vizualizări

Păstorel Teodoreanu (pe numele său real-Alexandru Osvald Teodoreanu) s-a născut la Dorohoi pe 30 iulie 1894. De-a lungul timpului acesta a fost avocat, scriitor, gastronom, oenolog. Stilul său nonconformist l-a scos din anonimat în toate domeniile în care activat.

Păstorel și politicul - cum l-a enervat pe Nicolae Iorga

Nici politicul nu a scăpat de ironia lui Păstorel. Persiflarea diferiților oameni politici nu a rămas fără repercusiuni, dar Păstorel a reușit să treacă cu umorul caractersitic peste răzbunările acestora.

Epigramele despre Nicolae Iorga i-a afectat și pe cei din familia sa. Volumul Strofe cu pelin de mai, contra Iorga Nicolai l-a costat pe Osvald Teodoreanu, tatăl lui Păstorel, funcția de ministru în guvernnul Iorga. Deși acesta a cumpărat întregul stoc, nu a mai putut da ochii cu prim-ministrul. Nici fratele epigramistului, Ionel Teodoreanu, nu a scapăt de supărarea lui Iorga. Pe lista scriitorilor propuși pentru decorații se aflau ambii frați Teodoreanu, dar Iorga l-a scos pe Ionel, confundându-l cu Păstorel. Această întâmplare a stârnit râsul în cercurile literare, punându-l într-o lumină defavorabilă pe savant.

Oratorul. Frazele domnului Iorga sunt lungi

Fraza asta nefirească

Pentru public e un bine,

Findcă, până s-o termine,

Poate sala s-o golească.

Guvernul Iorga

Cazul nu-i aşa sinistru,

Căci părosul demiurg

Doar pe scenă-i prim-ministru,

La consiliu-i dramaturg.

Conflictele cu comuniștii i-au adus cele mai mari probleme. Din cauza fabulei Măgarii și libertatea, în 1960 acestuia i-au fost confiscate manuscrisele și o parte considerabilă din bibliotecă. Începând cu 1961 a fost încarcerat alături de celebrul lot Noica-Pilat. Deși a fost condamnat la 6 ani de închisoare corecțională, a fost grațiat după 3 ani.

Câteva din epigramele din perioada comunistă

La venirea ruşilor, în 1945:

Pe drumeagul din cătun

Venea ieri un rus şi-un tun;

Tunul rus

Şi rusul tun!

***

Armistiţiul ne-a impus

Să dăm boii pentru rus!

Ca să completam noi doza,

L-am trimis pe Petru Groza!

Despre monumentul ostaşului sovietic eliberator, dezvelit în Piaţa Victoriei, în anul 1946.

Soldate rus, soldate rus,

Te-ai înălţat acolo sus

Că liberaşi popoarele

Sau că-ţi put picioarele?

Comuniştii îşi măresc rândurile cu o parte din legionari

Căpitane, nu fi trist!

Garda merge înainte

Prin partidul comunist!

Despre demnitarii Republicii Populare Române

Cine-i mare, dă din mână şi-are 4 la română?

Cine-i la academie şi-are 4 la chimie?

Cine-n ţară este tare şi-are 4 la purtare?

Toate trei de le ghiceşti, 20 de ani primeşti.

Domnului Groza

Caligula imperator

A făcut din cal senator!

Domnul Groza, mai sinistru,

A făcut din bou - ministru!

Păstorel Teodoreanu a încetat din viața la 14 martie 1964, din cauza cancerului pulmonar. Până în ultimele zile, acesta și-a păstrat umorul. Se presupune că ultima sa epigrama a fost:

Culmea ironiilor

Şi râsul copiilor

Să pun punct beţiilor

Pe Şoseaua Viilor!